Beblavý, Miroslav, poslanec NR SR (2010-10-22):
Ďakujem pekne, pán predsedajúci. Vážené kolegyne, vážení kolegovia, dovoľte mi v mene skupiny pätnástich poslancov predniesť pozmeňujúci návrh k vládnemu návrhu zákona o dotáciách na rozvoj bývania a o sociálnom bývaní. Zmyslom tohto návrhu je zvýšiť transparentnosť poskytovania týchto dotácií a bol pripravený v spolupráci aj s ministerstvom, za čo by som chcel veľmi pekne pánovi ministrovi poďakovať za oponentúru a podporu. Návrh má päť bodov, ja ich prečítam. 1. bod je: „V § 15 sa vypúšťa odsek 14. Doterajší odsek 15 sa označuje ako odsek 14.“ To je nevyhnutné kvôli zosúladeniu technicko-legislatívnemu so zvyškom úpravy. Bod 2., že § 15 sa dopĺňa novým odsekom 15, ktorý znie: „(15) Posudzovateľ nesmie byť žiadateľom ani zaujatý vo vzťahu k žiadateľovi. Posudzovateľ ani jemu blízka osoba nesmie byť štatutárnym orgánom alebo členom štatutárneho orgánu žiadateľa, ani spoločníkom právnickej osoby, ktorá je žiadateľom. Posudzovateľ je pri vyhodnocovaní žiadosti nezávislý a vyhodnocuje ich podľa kritérií vo všeobecne záväznom právnom predpise, ktorý vydá ministerstvo.“ Na pojem blízka osoba je poznámka pod čiarou k odkazu 34 a tá znie: „§ 116 Občianskeho zákonníka.“ Doterajšie poznámky pod čiarou k odkazom 34 a 35 sa označujú ako poznámky pod čiarou 35 a 36. Tento návrh rieši konflikt záujmov osôb podieľajúcich sa na posudzovaní žiadostí a rozhodovaní podľa kritérií. Bod 3. je: V § 16 sa vypúšťa odsek 3. Odôvodnenie, že ide o odstránenie duplicitnej právnej úpravy s prihliadnutím na doplnenie nového § 20. Bod 4. je: Za § 19 sa vkladá nový § 20, ktorý vrátane nadpisu znie: „§ 20 Zverejňovanie informácií (1) Ministerstvo zverejňuje spôsobom umožňujúcim hromadný prístup a) úplné znenia všeobecne záväzných právnych predpisov upravujúcich poskytovanie dotácií v jeho pôsobnosti, b) schválený rozpočet na dotácie podľa ich účelu pre daný rozpočtový rok a návrh rozpočtu na nasledujúce dva roky, c) do 31. 12. kalendárneho roka informačný materiál obsahujúci informácie pre žiadateľa nevyhnutné pre podanie žiadosti, d) všetky schválené žiadosti aj so sumami žiadaných a poskytnutých dotácií vrátane dátumu schválenia, výšky, účelu dotácie a identifikácie žiadateľa, a to do 60 dní od schválenia žiadosti, e) všetky neschválené žiadosti, vrátane dátumu a dôvodu neschválenia žiadosti, a to do 60 dní od neschválenia žiadosti, f) vyhodnotenie výsledkov už poskytnutých dotácií, ak ich má ministerstvo k dispozícii, g) často kladné otázky súvisiace s dotáciami, h) zoznam uzavretých zmlúv o poskytnutí dotácie.“ Koniec. „(2) Ustanovenia osobitného predpisu o obmedzení prístupu k informáciám nie sú dotknuté.“ Za slovami osobitného predpisu sa vkladá poznámka pod čiaru k odkazu 37) a tá znie: „§ 8 až 13 zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.“ Doterajšie § 20 až 25 sa označujú ako § 21 až 26 a vnútorné odkazy vhodne prečíslovať. Doterajšie poznámky pod čiarou k odkazom 36 až 41 sa označujú ako poznámky pod čiarou k odkazom 38 až 43. Odôvodnenie: Na účely vytvorenia podmienok pre transparentné poskytovanie dotácií sa navrhuje zverejňovanie čo najširšieho okruhu informácií generovaných v procese poskytovania dotácie. Bod 5. V celom texte návrhu zákona sa slovo „uzatvoriť“ vo všetkých tvaroch nahrádza slovom „uzavrieť“ v príslušnom tvare a slovo „uzatvorenie“ vo všetkých tvaroch sa nahrádza slovom „uzavretie“. Odôvodnenie: Ide o zosúladenie terminológie s Občianskym zákonníkom, podľa ktorého sa zmluvy uzavierajú, nie uzatvárajú. Ďakujem veľmi pekne.